กระทรวงคมนาคม เพิ่มเส้นทางจุดเสี่ยงเฝ้าระวังในการเดินทางช่วงเทศกาลสงกรานต์เป็น 111 เส้นทาง
กระทรวงคมนาคม เพิ่มเส้นทางจุดเสี่ยงเฝ้าระวังในการเดินทางช่วงเทศกาลสงกรานต์เป็น 111 เส้นทาง พร้อมตั้งเป้าลดจำนวนการเกิดอุบัติเหตุและผู้เสียชีวิตบนโครงข่ายคมนาคมลงร้อยละ 5 พร้อมกำชับทุกหน่วยงานในสังกัดเตรียมพร้อมรองรับการเดินทางของประชาชนที่คาดการณ์ไว้กว่า 15 ล้านคนนายอาคม เติมพิทยาไพสิฐ รัฐมนตรีว่าการกระทรวงคมนาคม เปิดเผยถึงแผนอำนวยความสะดวกและปลอดภัยในช่วงเทศกาลสงกรานต์ 2562 ในส่วนของกระทรวงคมนาคม โดยคาดว่าจะมีประชาชนเดินทางด้วยระบบขนส่งสาธารณะเพิ่มขึ้นจากช่วงเทศกาลสงกรานต์ที่ผ่านมาร้อยละ 8.66 หรือกว่า 15 ล้านคน แต่จะมีการกระจายการเดินทางเนื่องจากมีวันหยุดในช่วงวันที่ 4-8 เมษายน และในช่วงวันที่ 11-17 เมษายนนี้ จึงได้มอบหมายให้หน่วยงานในสังกัดบูรณาการร่วมกันส่งประชาชนกลับบ้านอย่างมี “ความสุข สะดวก ประหยัด และปลอดภัย”  ห้ามมีผู้โดยสารตกค้าง จัดเตรียมและเพิ่มจำนวนรถโดยสารประจำทาง/ไม่ประจำทาง เพิ่มจำนวนรถโดยสาร ตู้รถไฟและเที่ยววิ่ง เพิ่มเที่ยวบินเสริมพิเศษ รองรับปริมาณการเดินทาง โดยประมาณการให้บริการสาธารณะ 323,776 เที่ยววิ่ง เที่ยวบิน สามารถรองรับผู้โดยสารได้กว่า 15 ล้านคน-เที่ยว พร้อมทั้งยกเว้นการจัดเก็บค่าธรรมเนียมผ่านทางบนทางหลวงพิเศษหมายเลข 7 ทางหลวงพิเศษหมายเลข 9 วงแหวนรอบนอกด้านตะวันออก (บางปะอิน-บางพลี) ทางพิเศษบูรพาวิถี (บางนา-ชลบุรี) และทางพิเศษกาญจนาภิเษก (บางพลี – สุขสวัสดิ์) ตั้งแต่เวลา 00.01 น. ของวันที่ 10 เมษายน 2562 ถึงเวลา 24.00 น. ของวันที่ 18 เมษายน 2562อย่างไรก็ตาม ในปีนี้กระทรวงคมนาคมยังได้เพิ่มเส้นทางเฝ้าระวัง การเกิดอุบัติเหตุเป็น 111 เส้นทางจาก 88 เส้นทางในช่วงสงกรานต์ที่ผ่านมา แบ่งเป็นเส้นทางที่อยู่ในความรับผิดชอบของกรมทางหลวง 71 เส้นทาง และกรมทางหลวงชนบท 40 เส้นทาง โดยตั้งเป้าลดจำนวนครั้งการเกิดอุบัติเหตุ จำนวนผู้เสียชีวิต จำนวนผู้บาดเจ็บบนโครงข่ายคมนาคม ที่เป็นจุดเสี่ยง จุดควบคุมและสายทางเฝ้าระวังลดลงร้อยละ 10 ขณะที่ภาพรวมตั้งเป้าลดจำนวนครั้งการเกิดอุบัติเหตุ จำนวนผู้เสียชีวิต จำนวนผู้บาดเจ็บบนโครงข่ายคมนาคมทั่วประเทศจากปีที่ผ่านมาลงร้อยละ 5